L 327/16
HR
Službeni list Europske unije
21.12.2022.
27. „fiksni troškovi nastali sudjelovanjem u sustavu kvalitete” znači troškovi nastali pristupanjem sustavu kvalitete koji prima potporu i godišnji doprinos za sudjelovanje u tom sustavu kvalitete, uključujući, prema potrebi, izdatke za provjere sukladnosti sa specifikacijama sustava kvalitete; 28. „biogorivo proizvedeno iz kultura za proizvodnju hrane” znači biogorivo proizvedeno iz kultura za proizvodnju hrane i hrane za životinje kako su definirane u Direktivi (EU) 2018/2001; 29. „prehrambeni proizvodi” znači prehrambeni proizvodi koji nisu poljoprivredni proizvodi i navedeni su na popisu u Prilogu I. Uredbi (EU) br. 1151/2012 Europskog parlamenta i Vijeća (22); 30. „bruto ekvivalent bespovratnog sredstva” znači iznos potpore ako je korisniku dodijeljena u obliku bespovratnog sredstva, prije odbitka poreza ili drugih naknada; 31. „pojedinačna potpora” znači: (a) jednokratna potpora; (b) potpora dodijeljena pojedinačnim korisnicima na temelju programa potpora; 32. „nematerijalna imovina” znači imovina koja nema fizički ili financijski oblik, na primjer patenti, licencije, znanje i iskustvo ili druga vrsta intelektualnog vlasništva; 33. „ulaganja za usklađivanje sa standardom Unije” znači ulaganja koja se provode radi usklađivanja sa standardom Unije nakon isteka prijelaznog razdoblja predviđenog zakonodavstvom Unije; 34. „velika poduzeća” znači poduzetnici koji ne ispunjavaju kriterije utvrđene u Prilogu I.; 35. „stavljanje na tržište poljoprivrednih proizvoda” znači držanje ili izlaganje u cilju prodaje, ponuda na prodaju, isporuka ili bilo koji drugi način stavljanja na tržište, osim prve prodaje preprodavateljima i prerađivačima koju obavlja poljoprivrednik i svih djelatnosti povezanih s pripremom proizvoda za takvu prvu prodaju; prodaja krajnjim potrošačima koju obavlja poljoprivrednik smatra se stavljanjem na tržište poljoprivrednih proizvoda ako se odvija u zasebnim za to namijenjenim prostorima ili objektima; 36. „uzajamni fondovi” znači shema koju je akreditirala država članica u skladu s nacionalnim pravom kojim se udruženim poljoprivrednicima omogućuje da se osiguraju i da prime nadoknadu štete ako pretrpe ekonomske gubitke; 37. „područja mreže Natura 2000” znači posebna poljoprivredna ili šumska područja kako je navedeno u članku 3.
Direktive 92/43/EEZ i članku 3.
Direktive 2009/147/EZ; 38. „prirodne nepogode” znači potresi, lavine, odroni tla i poplave, tornada, uragani, erupcije vulkana i požari prirodnog podrijetla; 39. „neproduktivno ulaganje” znači ulaganje koje ne dovodi do znatnog povećanja vrijednosti ili profitabilnosti gospo­ darstva; 40. „operacije prije industrijske prerade” znači sječa, rasijecanje, guljenje kore, rezanje, skladištenje, zaštitna obrada i sušenje drva te sve ostale operacije obrade prije industrijskog piljenja drva u pilani, kao i piljenje ako je najveći kapacitet prerade 20 000 m3 ulaznog oblog drva za piljenje godišnje; 41. „druge nepovoljne klimatske prilike” znači nepovoljni vremenski uvjeti koji nisu obuhvaćeni definicijom nepovoljne klimatske prilike koja se može izjednačiti s prirodnom nepogodom; 42. „najudaljenije regije” znači regije iz članka 349. prvog stavka Ugovora; 43. „organizam štetan za bilje” znači: bilo koja vrsta, soj ili biotip biljke, životinje ili patogenog uzročnika štetnog za bilje ili biljne proizvode; 44. „primarna poljoprivredna proizvodnja” znači proizvodnja plodova zemlje i proizvoda stočarstva navedenih u Prilogu I. Ugovoru bez obavljanja dodatnih operacija kojima bi se promijenila priroda tih proizvoda; 45. „prerada poljoprivrednih proizvoda” znači svaka operacija provedena na poljoprivrednom proizvodu čiji je rezultat proizvod koji je isto poljoprivredni proizvod, osim djelatnosti na poljoprivrednim gospodarstvima koje su potrebne za pripremu životinjskih ili biljnih proizvoda za prvu prodaju; (22) Uredba (EU) br. 1151/2012 Europskog parlamenta i Vijeća od 21. studenoga 2012.
o sustavima kvalitete za poljoprivredne i prehrambene proizvode (SL L 343, 14.12.2012., str. 1.).